25. schôdza NR SR - 5.deň - B. popoludní - 30.03.2021
Dátum: 2021-03-30
Poslanec: Bittó Cigániková, Jana (SaS)
Druh vystúpenia: Vystúpenie v rozprave

15. Ďakujem veľmi pekne. Ja len v krátkosti chcem informovať. Prijali sme na zdravotníckom výbore veľa takých technicko-legislatívnych úprav alebo takých praktických úprav, ktoré, ktoré boli absolútne vecné a v podstate úplne nesporné. Nepredpokladám, že v tejto sále sedí niekto, kto by s tým mohol mať akýkoľvek problém. Veľmi oceňujem a musím povedať, že veľmi príjemnú zmenu zastupujúceho ministra Eda Hegera, nechcem teda nič zlé hovoriť, práve naopak, zmenu v tom, že bola absolútna snaha napriek tomu, že teda bola komplikovaná politická situácia, zrýchlený čas, tak bola naozaj absolútna snaha nielen komunikácie v rámci koalície, ale dodať aj zdravotníckemu výboru tú legislatívu čím skôr, aby sa tým mohla zaoberať napríklad aj opozícia. Ja toto považujem za absolútne kľúčové, aby parlament, celý parlament, aby mal k dispozícii návrhy dostatočne včas. Nehovorím, že v tomto prípade to bolo dostatočne, dostatočne je podľa mňa minimálne dva dni, ale naozaj tá situácia iné nedovoľovala a myslím si, že pán minister Heger, ale aj teda štátny tajomník Stachura a, a zamestnanci ministerstva zdravotníctva urobili teraz naozaj maximum, aby tie návrhy dali dostatočne včas a boli kooperujúci, absolútne kooperujúci pri pozmeňujúcich návrhoch. Chcela by som to teda oceniť, bola to naozaj až radosť, musím povedať, takto pracovať, bolo to veľmi príjemné a verím, že nám toto vydrží. Chcem vás informovať okrem tých takých všeobecných vecí, aké dôležité pozmeňujúce návrhy sme prijali. Musím, musím to komentovať a musím vám povedať, že mali sme pozmeňujúci návrh s pani poslankyňou Záborskou, to, to je veľmi zaujímavá kombinácia, myslím si, že sa všetci z toho tešíme (povedané so smiechom), ale aj s pani kolegyňou Šebovou a pani kolegyňou Letanovskou k tomu, aby sa rozšírili indikácie na kúpeľnú liečbu pre pacientov, ktorí majú po COVID-e, po... postcovidových pacientov, ktorí majú jednoducho vážne či už choroby obehového ústrojenstva, alebo duševné choroby. Chcem povedať, pre... keďže som pravičiar, tak pre tých, ktorí sa teraz preľaknú, že to bude fungovať tak, že no tak každý, kto sa cíti teda nejako nepohodlne, pretože musel byť kvôli COVID-u dlhšie zavretý v karanténe, tak každý by mal návrh na kúpeľnú liečbu, takto to v žiadnom prípade nebude. Je to poistené tým, že títo pacienti musia mať jednak jasné, jasnú indikáciu veľmi vážnych následkov, a, samozrejme, aj potvrdenie od špecialistu. Čiže či už od psychiatra v prípade duševných chorôb, alebo od kardiológa, internistu v prípade chorôb obehového ústrojenstva. Tie, ktoré boli pôvodne v návrhu samozrejme zostávajú. Toto je niečo navyše naprieč, návrh naprieč celej koalície, myslím si, že máme zhodu v tom, že toto môže pomôcť. Čo je dobrá správa, ja som si tieto návrhy prešla, samozrejme, aj so zdravotnými poisťovňami, s pacientskymi organizáciami, s lekármi, nemocnicami, ambulanciami a myslím si, že je to prediskutované v rámci možností, a som rada, že niektoré návrhy teda boli prijaté. Čo ešte stojí za spomenutie okrem dočasnej odbornej stáže, ktorú, ktorú spomínal kolega Ondro Dostál, kde sme v podstate predĺžili dobu, kedy tu tí lekári, ktorí nám zo zahraničia v tých, tých, týchto ťažkých časoch prídu pomôcť, tak aby mali, aby mali istotu, že, že tu budú môcť byť aspoň polroka po tom, ako skončí nejaká mimoriadna situácia, tak budú to môcť zostať. To je dobré preto, lebo momentálne toto im bránilo rozhodnúť sa prísť pomáhať na Slovensko. Momentálne to bolo tak, že váhali sem ísť pomáhať preto, lebo nevedeli, čo bude o týždeň, o mesiac, a keď sa sem z nejakej Ukrajiny alebo aj z inej, z inej krajiny, z Nemecka, z Rakúska, odkiaľkoľvek, keď sa sem presťahujete, začnete tu pracovať a neviete, čo vás čaká o týždeň, tak jednoducho nie je to úplne motivácia prísť pomáhať. Preto to považujem za veľmi, veľmi dobrú systémovú zmenu a tiež by som sa prihovárala za to, aby bola trvalá, ale rozumiem, že teraz sa bavíme o covide. Čo ešte by som spomenula, sú študenti, ktorí chodia vypomáhať. Jedná sa najmä o zahraničných študentov, ktorí nie sú u nás poistení, tak títo študenti takisto budú mať ako iní zdravotnícky pracovníci nárok na prednostné očkovanie, pretože reálne v tej prvej línii pomáhajú, tak aj toto je napríklad zahrnuté. Sú tam zahrnuté informácie, alebo teda garancia pre pacientov, pokiaľ by sa im stalo, bohužiaľ, že by museli byť prevážaní do zahraničia, tak zdravotná poisťovňa musí reagovať na vyzvan... na výzvu nemocnice, okamžite musí vydávať v podstate taký formulár, vďaka ktorému bude preplácaný tento ich prevoz, a majú garantované, že im nevzniknú náklady. Je tam, sú tam ďalšie veci. Je tam mnoho dobrého. Čo treba povedať, to hovoril aj Edo Heger, vypadol, vypadli dve veci, o ktorých sa veľa hovorilo. Vypadlo samotestovanie, ale bude naďalej možné, len ho bude regulovať Úrad pre metrológiu, normalizáciu a skúšobníctvo a to je správny krok. My to nepotrebujeme mať v zákone. Máme tu už úrad ktorý toto vie zaregulovať tak, aby to bolo bezpečné. Naozaj si myslím, že toto je správny krok, a chcem ubezpečiť občanov, že samotesty budú môcť využívať, ale netreba si to mýliť s tým, že by mali nahradiť antigénové testy alebo by mali byť vstupenkou niekam. Budú slúžiť napríklad, aspoň sa plánuje pri vstupe do zamestnania, budú slúžiť ľuďom, keď si chcú preventívne skontrolovať zdravotný stav. Jednoducho budeme všetci vďaka tomu viac v bezpečí, ale bude to regulovať teda, teda už existujúci Úrad pre normalizáciu, metrológiu a skúšobníctvo, ktorý toto má v popise práce už dlhodobo. No a druhá vec, ktorá vypadla, o tom sme sa tiež už bavili, je v podstate odškodňovanie pozostalých. Nevypadlo to preto, lebo by sme to nechceli robiť. Práve naopak, oceňujem veľmi zodpovedný prístup ministerstva zdravotníctva, ktoré, ktoré, ktoré navrhlo toto dať ako samostatný veľký zákon preto, lebo chce, aby prebehlo medzirezortné pripomienkové konanie, aby sa k tomu mohli vyjadriť všetci zúčastnení aj všetky rezorty, ale aj odborné spoločnosti, občania. A navrhujú, aby boli zahrnutí do odškodňovania aj pozostalí po opatrovateľkách, napr. v domovoch sociálnych služieb a podobne. Myslíme si a takisto sa tuto stotožňujem s minis... tu stotožňujem s ministerstvom zdravotníctva, že rovnako ako zdravotníci, ktorí zaplatili najvyššiu cenu, samozrejme, tie peniaze im nevrátia príbuzných, ale minimálne sa chce... chceme takýmto spôsobom reagovať na vzniknutú situácia a nechcem... a chceme, aby sa teda toto týkalo aj opatrovateľov a opatrovateliek. Takže dostala som prísľub od ministra, od zastupujúceho ministra zdravotníctva a verím, že to, že to prevezme po ňom aj, aj nasledujúci minister, že toto sa bude riešiť v ďalšej alebo možno o jednu schôdzu neskôr, ale veľmi skoro, a čo je veľmi dôležité pre občanov, bude to platiť spätne. Čiže je jedno, či to prijmeme teraz, alebo o mesiac, bude to platiť pre celú túto COVID situáciu. Takže za mňa, k zmenám v návrhu zákona toľkoto a s radosťou tento návrh zákona podporím. Ďakujem veľmi pekne.